Drámai vereség Szlovákiától a női hoki vb-n
A magyar válogatott peches góllal, szétlövésben kapott ki a budapesti divízió I/A-s női jégkorong-világbajnokságon.
Pat Cortina szövetségi kapitány csapata – amely vasárnap 2-1-re verte a norvégokat – Huszák Alexandra távoli lövéséből, emberelőnyből szerzett korai vezetést, majd kivédekezett egy 47 másodperces kettős emberhátrányt a kilenc kiállítással tarkított első húsz percben.

A második harmadban csupán egy érvénytelen szlovák gólt láthatott a káposztásmegyeri Vasas Jégcentrum 878 fős közönsége, a záró felvonásban viszont megadottat is: Gasparics Fanni ziccere végén a kapuvason csattant a korong, az ezt követő gyors kontrából pedig egyenlítettek a szlovákok.

Következett a három a három elleni ötperces hosszabbítás, amelynek felénél "fórba" kerültek a hazaiak, ám nem tudtak élni a lehetőséggel. A döntés így a szétlövésre maradt, amelyben hat pár után a szlovákok bizonyultak jobbnak.

A magyar együttes szerdán Dániával találkozik. A csoportból – amelynek még Ausztria és Olaszország a tagja – az első kettő jut fel a legjobbak közé, az utolsó pedig kiesik.

A mérkőzés után a magyar válogatott szövetségi kapitánya, Pat Cortina a szövetség honlapjának úgy nyilatkozott: kicsit fegyelmezetlen volt a csapat. "Még csak nem is a kiállításokra gondolok, hanem a mentalitásunkra. Az első harmad rendben volt, betaláltunk, utána viszont féltünk a játéktól, csak azt éreztük, hogy nyernünk kéne. Nem jégkorongoztunk többé, elfelejtettük, mi a teendőnk, miközben Szlovákia kiváló munkát végzett, lendületbe került a fóroktól. A végére összeszedtük magunkat, de a jobb csapat győzött. Vasárnap tudtunk koncentrálni, ezúttal sajnos kevésbé, ám egy fiatal csapatnál előfordul az ilyesmi" – mondta.
világbajnokság szövetségi kapitány jégkorong magyar női jégkorong-válogatott szétlövés hoki Pat Cortina